**Ministru kabineta noteikumu projekta**

**„Noteikumi par jaunsargiem apmaksājamiem veselības aprūpes pakalpojumiem, to saņemšanas nosacījumi un samaksas kārtību”**

**sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Aizsardzības ministrijas iniciatīva. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Militārā dienesta likuma 17.¹ pantā „Jaunatnes izglītošana valsts aizsardzības jomā” noteikts, ka jaunieši brīvprātīgi var darboties kustībā „Jaunsardze”, kuras mērķis ir jaunatnes izglītošana valsts aizsardzības jomā, pilsoniskās apziņas un patriotisma sekmēšana.  Šobrīd kustībā „Jaunsardze” ir iesaistījušies ap 6379 bērniem un jauniešiem vecumā no 10 gadiem līdz 21 gadam. Atbilstoši Militārā dienesta likuma 17.¹ panta pirmajai daļai jaunatnes izglītošanu valsts aizsardzības jomā saskaņā ar jaunsargu interešu izglītības programmu organizē un īsteno Rekrutēšanas un jaunsardzes centrs (no 2016. gada 1. janvāra – Jaunsardzes un informācijas centrs, turpmāk arī Centrs) vai tā pilnvarotas personas.  Jaunsargu mācību process tiek organizēts kā interešu izglītības forma – bērni un jaunieši no 10 līdz 21 gada vecumam var brīvprātīgi iesaistīties mācību procesā, kas tiek organizēts ārpusstundu laikā un vairāk orientēts uz āra nodarbībām, attīstot jaunsargu prasmes un iemaņas un apgūstot teorētiskās zināšanas praktiskajās nodarbībās, tostarp apmeklējot vēsturiski nozīmīgas vietas, kā arī piedaloties sacensībās un nometnēs. Jaunsargu mācību programmas saturs ir veidots tā, lai iegūtās zināšanas un prasmes jaunsargam noderētu ikdienā, kā arī attīstītu viņa personību (veicinātu disciplinētību, fizisko sagatavotību, veselīgu dzīvesveidu utt.). Mācību process tiek nodrošināts par šim mērķim paredzētajiem valsts budžeta līdzekļiem.  Ņemot vērā, ka liela daļa praktisko nodarbību jaunsargiem tiek organizētas ārpus telpām dažādos laika apstākļos visa gada garumā, Centrs un Aizsardzības ministrija sadarbībā ar Veselības ministriju ir konstatējusi, ka nozīmīgs bērnu un jauniešu drošības aspekts āra nodarbību laikā, ņemot vērā šo nodarbību intensitāti, būtu profilaktiskā vakcinācija pret ērču encefalītu un pietiekams D vitamīna līmenis organismā. Lai arī D vitamīna lietošana nav kritisks faktors personas veiksmīgai dalībai Jaunsardzē, tomēr, ņemot vērā pētījumus par D vitamīna trūkumu Latvijas iedzīvotāju vidū (piem.: M.Mukane, I.Rasa, M.Mukans. *First epidemiological study about vitamin D status and lifestyle factors in healthy young adults from Latvia* Y: DLAT study (part I). Osteoporosis Int., 2015; March, volume 26, supplement 1, P359.), kuros iegūtie dati norāda, ka 53% no visiem, kuriem laboratoriski noteikts D vitamīna līmenis, ir atklāts D vitamīna deficīts un ka D vitamīns ir ļoti svarīgs kaulu veselībai, labai pašsajūtai kopumā, kā arī citām ārpus – skeleta sistēmas D vitamīna funkcijām. Tāpēc paredzam ‑ gadījumos, kad ģimenes ārsts atzīst par nepieciešamu jaunsargam lietot šos preparātu, tiek segti izdevumi par tā iegādi, paredzot, ka citi izdevumi šajā gadījumā būtu pacienta atbildība. Valsts nodrošina bezmaksas vakcināciju pret ērču encefalītu tikai tiem bērniem, kuru deklarētā dzīvesvieta ir valsts noteiktajās endēmiskajās teritorijās, savukārt kustība “Jaunsardze” aptver visu Latvijas teritoriju. Daļa vecāko jaunsargu ir sasnieguši 18 gadu vecumu, kas nozīmē, ka valsts vairs nekompensē pacienta iemaksu un līdzmaksājumu par valsts kompensējamiem medikamentiem, t.sk. vakcīnāciju pret ērču encefalītu valsts noteiktajās endēmiskajās teritorijās u.c..  Tika veikti grozījumi Militārā dienesta likuma 17.¹ panta piektajā daļā, paredzot jaunsargam tiesības saņemt noteiktus apmaksātus veselības aprūpes pakalpojumus. Ministru kabineta kompetence ir noteikt apmaksājamo veselības aprūpes pakalpojumu veidus, apjomu, saņemšanas nosacījumus un apmaksas kārtību.  Pamatojoties uz Militārā dienesta likuma 17.¹ panta deleģējumu, tika izstrādāts Ministru kabineta noteikumu projekts **“Noteikumi par jaunsargiem apmaksājamiem veselības aprūpes pakalpojumiem, to saņemšanas nosacījumiem un samaksas kārtību”** (turpmāk – MK noteikumu projekts), kas paredz:  **1. Jaunsargam, kas nav sasniedzis 18 gadu vecumu, tiek atlīdzināti šādi veselības aprūpes izdevumi:**  1.1. vakcinācija pret ērču encefalītu, ja deklarētā dzīvesvieta atrodas ārpus ērču encefalīta endēmiskajām teritorijām;  1.2. D vitamīna preparāta iegāde, ja tā lietošanu nozīmējusi ārstniecības persona;  1.3. saistībā ar Centra organizētās un īstenotās Jaunsargu mācību programmas nodarbībās gūtu traumu, ja šie izdevumi nav iekļauti valsts apmaksājamo veselības aprūpes pakalpojumu sarakstā.  **2. Jaunsargam, kas sasniedzis 18 gadu vecumu, tiek atlīdzināti šādi veselības aprūpes izdevumi:**   * 1. vakcinācija pret ērču encefalītu;   2. pacienta iemaksa par veselības aprūpes pakalpojumu, kas saistīts ar izziņas saņemšanu par vispārējo veselības stāvokli;   3. D vitamīna preparāta iegāde, ja tā lietošanu nozīmējusi ārstniecības persona;   4. pacienta iemaksa un līdzmaksājums par veselības pārbaudēm, kuras noteicis Centra direktors, jaunsargam uzsākot jaunsargu mācību programmas 4. līmeņa apguvi;   5. saistībā ar Centra organizētās un īstenotās Jaunsargu mācību programmas nodarbībās gūtu traumu.   MK noteikumu projekts paredz iespēju atlīdzināt izmeklēšanas un ārstniecības izdevumus arī nodarbībās gūtu traumu gadījumos, ja Centra nelaimes gadījuma izmeklēšanas atzinumā ir pierādīta cēloņsakarība starp gūto traumu un dalību jaunsargu interešu izglītības programmas nodarbībās. Tā kā kustības “Jaunsardze” 24 darbības gadu laikā ir fiksēts viens šāds gadījums, netiek paredzēti papildu līdzekļi šim mērķim, bet tiks izvērtēts katrs konkrētais gadījums.  Saistībā ar plānoto Jaunsargu mācību programmas 4. līmeņa specifiku tajā varēs iesaistīties 18 gadus sasnieguši jaunsargi, kuri izteikuši vēlmi apgūt profesijas, kas saistītas ar valsts iekšēju vai ārēju drošību un aizsardzību. Apliecinājums par sekmīgu Jaunsargu mācību programmas šī līmeņa pabeigšanu sniegs priekšrocības jaunietim izvēlētajā profesijā. Ņemot vērā, ka jaunieša veselības stāvoklis ir būtisks aspekts mērķa sasniegšanā, noteikumi paredz iespēju savlaicīgi veikt nepieciešamās padziļinātās veselības pārbaudes, kuras nosaka Centra direktors.  Noteikumu projekta īstenošanu Aizsardzības ministrija nodrošinās budžeta programmai 34.00.00 “Jaunsardzes centrs” paredzētā finansējuma ietvaros. Saskaņā ar likumu “Par vidēja termiņa budžeta ietvaru 2015., 2016. un 2017.gadam” tika atbalstīts papildu finansējums jaunajai politikas iniciatīvai “Jaunatnes valstiskās audzināšanas sistēmas attīstība, tādējādi nodrošinot efektīvāku rekrutēšanu”, kuras ietvaros tika paredzēts finansējums noteikumu projektā minētajam mērķim 2016.gadam 321 915 *euro* un 2017.gadam 197 166 *euro*. |
| 3. | Projekta izstrādē iesaistītās institūcijas | Projektu ir izstrādājusi Aizsardzības ministrija sadarbībā ar Rekrutēšanas un jaunsardzes centru, Veselības ministriju, Nacionālo veselības dienestu un Slimību profilakses un kontroles centru. |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Projekts attiecināms uz 6379 kustības “Jaunsardze” dalībniekiem. |
| 2. | Tiesiskā regulējuma ietekme uz tautsaimniecību un administratīvo slogu | Projekts šo jomu neskar. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Cita informācija | Nav. |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Nepieciešamie saistītie tiesību aktu projekti | Saistībā ar izstrādāto Ministru kabineta noteikumu projektu nepieciešami grozījumi MK noteikumos Nr.1529  “Veselības aprūpes organizēšanas un finansēšanas kārtība”, kurus pēc Veselības ministrijas 2015.gada 16.novembra vēstulē Nr.01-09/4494 sniegtās informācijas virza uz Ministru kabinetu Veselības ministrija. |
| 2. | Atbildīgā institūcija | Aizsardzības ministrija |
| 3. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Rekrutēšanas un jaunsardzes centrs |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekta izpilde notiks esošo pārvaldes funkciju ietvaros. |
| 3. | Cita informācija | Ministru kabineta noteikumu projektam jāstājas spēkā 2016. gada 1. janvārī. |

*Anotācijas III V, VI sadaļa – projekts šīs jomas neskar.*

Aizsardzības ministrs R. Bergmanis

Vīza: valsts sekretārs J. Garisons

11.12.2015 14:29

1105

Kaiva Krastiņa

Tālr. 67335099

E-pasts: Kaiva Krastina@mod.gov.lv